34. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 194159/8178 της 13/23 Οκτ. 1961 (ΦΕΚ Β΄ 376) Περί τρόπου διακινήσεως μήλων. Έχοντες υπ’ όψιν:α)το άρθρ. 4 του Νόμ. 2147/1952 «περί προσλήψεως και καταστολής των ασθενειών και εχθρών των φυτών και περί οργανώσεως της Φυτοπαθολογικής υπηρεσίας», β)το από 29.12.1954 Β.Δ/μα «περί απαγορεύσεως εισαγωγής και διακινήσεως ειδών δυναμένων να μεταδώσουν την φυλλοξήραν», γ)το από 25.10.1957 Β.Δ/μα «περί αντικαταστάσεως κ.λ.π. περί τρόπου κυκλοφορίας ειδών συσκευασίας νωπών οπωρών κλπ.», δ)την υπ’ αριθ. 84/2.10.1961 γνωμάτευσιν του παρ’ ημίν Φυτοπαθολογικού Συμβουλίου, αποφασίζομεν: Επιτρέπομεν την διακίνησιν μήλων προς τα αμόλυντα φυλλοξήρας διαμερίσματα της χώρας άνευ επανασυσκευσίας τούτων εις το λεκανοπέδιον Αθηνών-Πειραιώς, υπό τας κατωτέρω προϋποθέσεις: 1)Να συσκευάζωνται ταύτα εις άχροα, καινουργή, και δια πρώτην φοράν χρησιμοποιούμενα είδη συσκευασίας, άτινα δέον να συναρμολογώνται επί τόπου. 2)Να είναι απηλλαγμένα φύλλων, χώματος και λοιπών ξένων σωμάτων. 3.«Η συσκευασία να πραγματοποιήται εις συσκευαστήρια ή αποθήκας εντός αστικών κέντρων και οπωσδήποτε μακράν οπωρώνων». 4.«Προ της συσκευσίας των δέον να καθαρίζωνται καλώς». Αι παρ. 3 και 4 αντικατεστάθησαν ως άνω δια της υπ’ αριθ. 236089/9889 της 10/18 Νοεμ. 1964 (ΦΕΚ Β΄ 525) αποφ. Υπ. Γεωργίας. 5)Επί των ειδών συσκευασίας να επικολλάται ταινία με τας ενδείξεις «ΕΛΕΥΘΕΡΟΝ ΔΙΑΚΙΝΗΣΕΩΣ». 6)Αυτοκίνητα έμφορτα μήλων δέον να σκεπάζωνται καλώς δι’ αδιαβρόχου υφάσματος και μουσαμά. 7)Η εργασία της διαλογής, βουρτσίσματος, συσκευασίας και φορτώσεως να παρακολουθήται υπό γεωπόνου του Φυτοϋγειονομικού και Ποιοτικού Ελέγχου όστις και θα βεβαιώνη ταύτην. 8)Ο ανωτέρω γεωπόνος θα εκδίδη τριπλότυπον βεβαίωσιν εν η αναγράφηται ο αριθμός των ειδών συσκευσίας, ο αριθμός του αυτοκινήτου και ο τόπος προελεύσεως και προορισμού του εμπορεύματος. 9)Εν αντίγραφον ταύτης θα παραδίδεται εις το τελωνείον μεταφορτώσεως του εμπορεύματος, έτερον εις το τελωνείον εισόδου εις αμόλυντα εκ φυλλοξήρας διαμερίσματα και τρίτον εις την Γεωργικήν Υπηρεσίαν του τόπου καταναλώσεως του εμπορεύματος. 10)Εφ’ όσον τα έμφορτα μήλων αυτοκίνητα διέρχονται δια των φυλακίων Ισθμού Κορινθίας, ΙτέαςΑιγίου, ή Ρίου-Αντιρρίου εν εκ των ανωτέρω αντιτύπων της βεβαιώσεως θα παραδίδεται εις το φυλάκιον αντιφυλλοξηρικού ελέγχου. 11)Ταύτα να διακινώνται κατ’ ευθείαν δια τον προορισμόν των άνευ προσθαφαιρέσεως εμπορεύματος καθ’ οδόν. Η αποσφράγισις θα γίνεται εις τον λιμένα μεταφορτώσεως ή εκφορτώσεως παρουσία τελωνειακού οργάνου. 12)Δια μήλα διακινούμενα δια των σιδηροδρόμων (Σ.Ε.Κ.) άμα τη αφίξει των εις Αθήνας και Πειραιά δέον να ειδοποιήται η Διεύθυνσις Αττικής, Αγίου Κωνσταντίνου 2 (τηλ. 534.310), ήτις δια γεωπόνου θα παρακολουθήση την μεταφόρτωσιν εις αυτοκίνητα ή σιδηροδρόμους Σ.Π.Α.Π. 13)Η εποπτεία της καλής εκτελέσεως των ανωτέρω ανατίθεται εις τον Επόπτην Φυτοϋγειονομικού και Ποιοτικού Ελέγχου Θεσσαλονίκης. 14)Η ισχύς της παρούσης άρχεται από της δημοσιεύσεως εις την Εφημερίδα της Κυβερνήσεως. 